section_heading: Povijest
paragraph_text: U vrijeme župnika u Prenju don Ilije Reze, a dekretom biskupa Petra Čule od 25. listopada 1977. osnovana je nova župa Aladinići-Dubrave posvećena Svim Svetima, nakon što je biskup Petar Čule 29. kolovoza 1976. blagoslovio temelje crkve, a novu župnu kuću izgradili su poletni župljani za godinu dana. Zahvate na crkvi je vodio prvi župnik don Ante Đerek. Novosagrađeni stan postao je privremena crkva, koja je bila pretijesna za potrebe vjernika, pa je biskup Čule 30. kolovoza 1979. blagoslovio novu župnu crkvu na Aladinskom brdu, kad je dovršena župna crkva.<ref name="40. obljetnica"/> Siječnja 1981. biskup Pavao Žanić blagoslovio je tri nova zvona (500 kg Krista Kralja, 300 kg Gospino, 150 kg sv. Josipa) i nove dvomanualne elektronske orgulje, a crkvi su neprestano pomagali prijatelji i donatori iz Njemačke Grospfarrgemeinde Waxweiler-Lamberstberg. 1981. darovali su postaje Križnoga puta – drvorez. Vjeronaučna dvorana započeta i dovršena je 1985. godine. Don Vjeko Božo Jarak u razgovoru s akademskim slikarom Zlatkom Keserom iz Zagreba predložio je ugradnju vitraja na župnu crkvu. Keser to to izradio 1988. godine. Don Vjekinim savjetom i pomoći akademski kipar Josip Marinović uradio je mramorno raspelo u naravnoj veličini za ovu crkvu. 1990. zamijenjen je crkveni krov bakrenim. Don Vjeko je angažirao arhitekta Zlatka Ugljena koji je izradio plan oltara, sedesa, ambona i podesta za tabernakul. Postavljeni su u crkvu 1991. godine. Sarajevski akademski kipar Zlatko Grgić izradio je 8 bakrenih reljefa koji su postavljeni uoči Božića iza oltara. Neposredno prije nego što ih je prognali bosanski Srbi, 11. travnja 1992. župnik i župljani morali su napustiti župu. Župnik se ostao brinuti za svoje izbjegle župljane po raznim krajevima Hrvatske. Vojsci bosanskih Srba je crkva služila kao skladište za ukradene stvari, a župna kuća zapovjedno mjesto. Dana 10. lipnja 1992., crkvu su posuli fosforom i zapalili te je gorjela tri dana, sve do 13. lipnja 1992. kada je ovaj prostor opet došao pod nadzor HVO-a.